Motoris in Margate doodgeskietDie misdaadtoneel buite ‘n hardeware winkel in Margate. (Foto: Netcare 911) ŉ Motoris is in die parkeerterrein van ŉ winkelsentrum in Margate, KwaZulu-Natal, doodgeskiet. Verskeie nooddienste is Woensdagmiddag na die toneel naby die R620 in Margate ontbied. Hier het hulle ŉ man en vrou in ŉ voertuig voor ŉ hardewarewinkel aangetref. “Inligting vanaf die toneel dui daarop dat ŉ onbekende aantal gewapende mans op die man en vrou in die voertuig losgebrand het,” het Shawn Herbst, woordvoerder van Netcare911, gesê. Volgens paramedici van die KwaZulu Natal Private Ambulansdiens is die man noodlottig gewond en het die vrou ŉ skraap aan haar linkerbeen opgedoen. Sy is op die toneel behandel en het vervoer na ŉ hospitaal van die hand gewys. Die manlike pasiënt was egter nie so gelukkig nie en is met paramedici se aankoms op die toneel dood verklaar. Die polisie was op die toneel om ondersoek in te stel.